作者：邓有功
词牌/韵律：过秦楼

paragraphs: 燕蹴飞红，莺迁新绿，几阵晚来风急。
谢家池馆，金谷园林，还又把春虚掷。
年时恨雨愁云，物换星移，有谁曾忆。
把一尊试酹，落花芳草，总成尘迹。
频自笑、流浪孤萍，沾泥弱絮，有底困春无力。
银屏香暖，宝簟波寒，又负月明今夕。
往事梦里，沈思惟有罗襟，泪痕犹湿。
奈垂杨万缕，不系西风白日。